|  |
| --- |
|  |
| Volvo Car Denmark A/S | |
| **Presse-information** | |

|  |  |  |
| --- | --- | --- |
| **Dato: 12.06.2019** |  |  |

**Volvo og Uber præsenterer**

**produktionsklar, selvkørende bil**

Volvo Cars og Uber præsenterer en produktionsklar, selvkørende bil. Dermed tager de to partnere hul på næste del af deres strategiske samarbejde.

Uber og Volvo Cars indgik en samarbejdsaftale i 2016 og har siden udviklet flere forskellige prototyper rettet mod at fremskynde virksomhedernes udvikling af selvkørende biler. Den Volvo XC90 SUV, der bliver præsenteret i dag, er den første produktionsklare bil, der sammen med Uber’s system til autonom kørsel er fuldt selvkørende.

XC90 basisbilen er udstyret med vigtige sikkerhedssystemer, der gør det let for Uber at installere sine egne systemer. Dermed kan Uber lettere udrulle selvkørende biler i sit netværk som en delebilstjeneste, der baserer sig på på autonom kørsel.

De vigtigste detaljer i Volvo’s produktionsklare, selvkørende bil inkluderer adskillige back-up systemer til både styre- og bremsefunktioner såvel som batteri backup til ekstra rækkevidde. Hvis et eller flere af de primære systemer af en eller anden årsag svigter, er back-up systemerne udviklede til at bringe bilen til omgående standsning.

Foruden Volvo’s indbyggede back-up systemer er sensorer placeret ovenpå og indbygget i bilen konstrueret til Uber’s selvkørende system, så det kan anvendes sikkert og manøvreres i et bymiljø.

En kombination af Uber’s selvkørende system og Volvo’s bilplatform vil en dag kunne muliggøre sikker og pålidelig delebilskørsel i selvkørende biler i områder, der egner sig til autonom kørsel. Og altså uden en såkaldt Mission Specialist bag rattet, hvilket er det, Uber kalder sine specialtrænede medarbejdere, der betjener og overvåger bilerne.

Den selvkørende, produktionsklare bil, der bliver præsenteret i dag, er en del af Volvo Cars’ forretningsaftale med Uber, der blev indgået i 2016 med henblik på at levere ti tusindvis basisbiler klar til autonom kørsel i de kommende år.

“Vi tror, at selvkørende biler kommer til at øge trafiksikkerheden, som er hele grundlaget for vores virksomhed, yderligere,” siger Håkan Samuelsson, adm. direktør og koncernchef i Volvo Cars. ”Midt i næste årti regner vi med, at en tredjedel af de biler, vi sælger, vil være fuldt selvkørende. Vores aftale med Uber understreger vores ambition om at være den leverandør, verdens førende delebilstjenester retter blikket mod”.

“At arbejde i et tæt samarbejde med virksomheder som Volvo er vitalt, hvis vi skal kunne bygge en stor og sikker flåde af selvkørende biler,” siger Eric Meyhofer, koncernchef i Uber Advanced Technologies Group. ”Volvo har længe været kendt for deres arbejde på sikkerhedsområdet, som er en hjørnesten i deres nyeste produktionsklare, selvkørende basisbil. Når denne kombineres med vores teknologi, bliver den en vigtig del af Uber’r selvkørende produktprogram”.

Volvo Cars har planer om at anvende et lignende selvkørende basiskoncept til introduktionen af sine fremtidige selvkørende biler i starten af 2020’erne. Disse teknologier, som bliver introduceret på næste generation af Volvo-modeller, der skal bygges på SPA2 platformen, kommer til at inkludere systemer udviklet til uovervåget autonom kørsel i særligt udvalgte områder, såsom på hoved- og ringveje.

Volvo mener, at autonom kørsel har potentiale til at generere betragtelige trafiksikkerhedsfordele for samfundet, den dag alle biler er selvkørende. Indtil da kan teknologien give brugerne en bedre køreoplevelse ved at befri dem for kedelige opgaver som f.eks. idelige stop-og-start situationer ved køkørsel.